Tsjuder (band)

**Tsjuder** er et norsk black metal-band grunnlagt i Oslo i 1993.

I mesteparten av bandets eksistens har Tsjuder fungert som en trio, inkludert bassist/frontmann Jan-Erik «Nag» Romøren, gitarist Halvor «Draugluin» Storrøsten og trommeslager Christian «Anti-Christian» Svendsen. Etter sistnevntes avgang opererer bandet som en duo, med Nag og Draugluin som de langvarige og primære medlemmene.

## Historie
Tsjuder ble dannet i 1993 av bassist og vokalist Jan-Erik «Nag» Romøren og gitarist Martin «Berserk» Krogh, med andregitarist Halvor «Draugluin» Storrøsten med fra 1994. Etter et år med øving og skriving spilte bandet inn sin første demo,*Ved Ferdens Ende* (1995), men kort tid etter forlot Berserk bandet. Nag fortalte i et intervju på podcasten Jernverket i 2012 at Berserk sto for en mer melodiøs tilnærming enn det ønskede uttrykket for bandet, og at han selv og Draugluin har stått for låtskrivingen siden. Tsjuder erstattet Berserk med trommeslager «Torvus» foran inspillingen av bandets andre demo, *Possessed* (1996). 

Året etter ble Torvus sparket. Erstatteren, Jonas W. K. «Desecrator» Pedersen, rakk sammen med den amerikanske gitaristen Diabolus Mort å delta på innspillingen av EP-en *Throne of the Goat* i 1997 før begge forlot bandet i 1998 på grunn av «mangel på interesse».

Bandets første fullengdealbum ble deretter planlagt med Jan Egil «Blod» Fosse fra Gehenna på trommer og Arak Draconiiz fra Isvind på gitar. De spilte først inn promoen *Atum Nocturnem.* Dette var opprinnelig et øvingsprosjekt for at Blod skulle komme inn i låtmaterialet, men indie-plateselskaper hadde begynt å legge merke til Tsjuders «helt kompromissløse form for brutal, speed-drevet black metal», og den ble derfor utgitt av At War Records i 1999.

Senere samme år signerte Tsjuder en kontrakt på to album med Drakkar Productions, og debutalbumet *Kill for Satan* ble spilt inn. På grunn av tidsbegrensninger og at Blod ikke kunne bli med bandet på den første planlagte turneen i 2000, ble Christian «Anti-Christian» Svendsen med på trommer fra 1999.

Etter utgivelsen av *Kill for Satan* flyttet Draconiiz fra Oslo og ble erstattet av Pål Børge Emanuelsen. I oktober 2001 måtte Anti-Christian forlate bandet, fordi han fikk senebetennelse i begge armene. Gitarist Emanuelsen forlot bandet etter kort tid på grunn av jobbforpliktelser. Anti-Christian ble erstattet av John Thomas «Jontho» Bratland fra Ragnarok, og denne besetningen spilte ved årsskiftet 2001–2002 inn bandets andre studioalbum, *Demonic Possession*. I 2002 ga det norske plateselskapet Mester Productions ut EP-en *Throne of the Goat* på nytt som picture disc i et begrenset opplag på 666 eksemplarer. 

I 2003 returnerte den friskmeldte Anti-Christian til Tsjuder, og Jontho gikk ut. Bandet signerte med det franske plateselskapet Season of Mist i april 2004, og deres tredje studioalbum *Desert Northern Hell* ble utgitt i november samme år. Tsjuder turnerte i Europa med Carpathian Forest tidlig i 2005.

I 2006 ble Tsjuder oppløst, og bandmedlemmene drev med andre prosjekter, men de ble gjenforent i 2009. I 2011 spilte de blant annet på Hellfest, Brutal Assault og Wacken Open Air. Et fjerde studioalbum, *Legion Helvete,* ble utgitt i oktober 2011. Alle tekstene til albumet var skrevet i bandets tidlige periode, og hadde vært samlet i en mappe som var forsvunnet frem til 2009. Selv om mange av tekstene ifølge Nag allerede var benyttet, hadde disse låtene ikke blitt utgitt og de bestemte seg derfor for å gi tekstene nytt liv gjennom nye komposisjoner.

Bandets femte studioalbum, *Antiliv*, ble utgitt i september 2015.

Rundt 2020 sluttet Anti-Christian i bandet, etter uenigheter om det musikalske uttrykket.

Bandets sjette album, *Helvegr*, ble utgitt i juni 2023.

## Musikalsk stil og tekstlige temaer
Musikken i Tsjuder er hovedsakelig skrevet av Nag og Draugluin. De viktigste musikalske inspirasjonene er black metal-bandene fra den såkalte «første bølgen» på 1980-tallet og tidlig 1990-tall, som Bathory, Celtic Frost, Darkthrone, Gorgoroth, Immortal, Marduk, Mayhem, samt tidlige thrash- og death metal-band som Destruction, Kreator, Possessed, Sepultura, Slayer og Sodom.

Tidlig i karrieren ble Tsjuders tekster skrevet før musikken, mens i nyere tid, særlig til albumet *Helvegr* (2023), ble melodiene skrevet først. Dette skyldes blant annet at låtskrivingen foregikk i fellesskap i studio, der alle bidro.

Tsjuders tekster er skrevet av ulike bandmedlemmer, og er basert på temaer som mørke, død, ondskap, hat, demoner, antireligiøse temaer, satanisme og skrekkfilmer. Den fiktive boken *[[Necronomicon]]*, fra historiene til skrekkforfatteren H.P. Lovecraft, er ansett som en stor inspirasjonskilde for frontmann Nag. Han har også nevnt tegnefilmserien *[[Ren & Stimpy]]* som et eksempel på inspirasjon. Tekstene skrives både på norsk og på engelsk, med mål om minst én norsk tekst per album.

## Navn
Navnet Tsjuder ble hentet fra filmen *[[Veiviseren]]*. Tsjuderne var en mytisk nordfinnisk stamme og i filmen fremstilles de som antagonister som dukket frem fra den harde, arktiske vinternatten.

## Bandmedlemmer

### Nåværende
* Jan-Erik «Nag» Romøren: vokal, bassgitar (1993–2006, 2010–)
* Halvor «Draugluin» Storrøsten: gitar, vokal (1994–2006, 2010–)
* Emil Wiksten: trommer (2024–)

### Tidligere
* Martin «Berserk» Krogh: gitar (1993–1995)
* «Torvus»: trommer (1995–1996)
* Jonas W. K. «Desecrator» Pedersen: trommer (1997–1998)
* Diabolus Mort: gitar (1997–1998)
* Jan Egil «Blod» Fosse: trommer (1998–1999, død 2018)
* Arak Draconiiz: gitar (1999–2000)
* Pål Børge Emanuelsen: gitar (2000–2001)
* John Thomas «Jontho» Bratland: trommer (2001–2003)
* Christian «Anti-Christian» Svendsen: trommer (1999–2001, 2003–2006, 2010–2020)
* Jon Rice: trommer (2020–2024)

## Diskografi

### Demoer og EP-er
* *Ved Ferdens Ende* – demo (1995)
* *Possessed* – demo (1996)
* *Throne of the Goat* – EP (1997)
* *Atum Nocturnem* – promo (1999)

### Studioalbum
* *Kill for Satan* (2000)
* *Demonic Possession* (2002)
* *Desert Northern Hell* (2004)
* *Legion Helvete* (2011)
* *Antiliv* (2015)
* *Helvegr* (2023)

### Liveinnspillinger
* *Norwegian Apocalypse* (2006)

## Referanser


## Eksterne lenker
* Offisiell nettside
*